Dobbel Billboard-triumf for Kygo
Kyrre Gørvell-Dahll (24) har spilt på en rekke store festivaler i USA i sommer. Nå får han publikums gunst omsatt i sterke listeplasseringer. Bransjebladet Billboard melder at Kygos nye singel «Here For You» er ukens «hot shot debut» – sterkeste nykommer – på deres Hot Dance/Electronic Songs-liste. Den går rett inn på 12. plass, som resultat av én million streams og ti tusen nedlastinger. Kygo sørger også for at a-ha for første gang kommer inn på Billboards liste for elektronisk musikk – med en låt som stadig er Norges eneste nummer én-hit på Billboard Hot 100, USAs offisielle hitliste. Sjekk: Så stor er Kygo i utlandet Det er selvsagt Kygo-remiksen av «Take On Me» det er snakk om. Den går rett inn på 25. plass på førstnevnte liste. Om ganske nøyaktig en måned (19. oktober) er det 30 år siden originalversjonen gikk helt til topps på det amerikanske markedet.
Gjør det sterkt både med egen låt og a-ha-remiks.